  Майя Бывальцева Улосвылъёсын кинозалъёсты радъян понна Россиысь Киноя фонд эшшо 1 миллиард 500 миллион манет висъяз. Юрттэт басьтыны мылкыд карисьёслэсь куронъёссэс куто 10-тӥ южтолэзьысен 11-тӥ оштолэзёзь. Со сярысь ивортэ Фондлэн сайтэз. Одӥг кинозаллы тӥрлык басьтыны 5 миллион манет висъялозы. Улосвылъёс куспын ваньзэ 1 миллиард 500 миллион манет люкозы. «Туннэ пичи каръёсын кинозалъёс усьтыны юрттэт сётон понна вожвылъяськонлэсь кыкетӥ люкетсэ ялӥськомы. Солы йылпумъянъёс лэсьтомы инвожое. Конкурслэн кык люкетэзъя ми 400-лэсь трос кинозалъёсты выльдыны юрттомы», — вераз Киноя фондлэн кивалтӥсез Антон Малышев. Тодэ вайытом, та выллем вожвылъяськонэз нырысьсэ ортчытӥзы 2015-тӥ ар пумын. Кинозалъёсты радъянлы висъям коньдонлэн быдӟалаез соку кык поллы пичигес вал — 705 миллион манет. Конкурсэ 79 улосвылъёсысь 655 куриськонъёс вуизы. Оглом 3 миллиард 100 миллион манет тыр. Коньдонэз 51 улосвылъёсысь 143 кинозалъёс куспын люкизы. 5 миллион манет басьтӥз Эграысь Калыкъёслэн эшъяськон юртсы но. Солэн кивалтӥсез верамъя, выль кинотеатрын нырысетӥ фильмез возьматозы 2016-тӥ арын толсуре. Тегъёс: кино Удмуртия Россия субсидиос  